b'\n_START_ARTICLE_\nAukso obuolys\n_START_PARAGRAPH_\nAukso obuolys \xe2\x80\x93 \xc4\xafvairi\xc5\xb3 obuolius \xc5\xbeinan\xc4\x8di\xc5\xb3 taut\xc5\xb3 mitologijos elementas. Tautos, kurios ne\xc5\xbeinojo obuoli\xc5\xb3, turi kitus vaisius, kurie atitinka obuolius kaip mitologijos element\xc4\x85._NEWLINE_Aukso obuolio motyvas yra trejopos reik\xc5\xa1m\xc4\x97s: vaisingumo, erotin\xc4\x97s, sakralin\xc4\x97s._NEWLINE_Vaisingumo prasme aukso obuolio motyvas aptinkamas misti\xc5\xa1kose Kadmo ir Harmonijos, Pel\xc4\x97jo ir Tetijos jungtuv\xc4\x97se bei daugelyje kit\xc5\xb3 Kaukazo, Ma\xc5\xbeosios Azijos ir Balkan\xc5\xb3 taut\xc5\xb3 mit\xc5\xb3. Aukso obuolys minimas ir balt\xc5\xb3 bei lietuvi\xc5\xb3 pasakose ir dainose, kur pati mergel\xc4\x97 vadinama aukso obuoliu.\n_START_SECTION_\nGraik\xc5\xb3 mitologija\n_START_PARAGRAPH_\nRy\xc5\xa1kiausias aukso obuolio motyvas yra senov\xc4\x97s graik\xc5\xb3 mituose. Juose \xc5\xbeinomas padavimas apie aukso obuolius, augusius Hesperid\xc5\xbei\xc5\xb3 sode, kur juos pri\xc5\xbei\xc5\xabr\xc4\x97jo Nakties dukros Hesperid\xc4\x97s, o med\xc4\xaf, ant kurio augo aukso obuoliai, saugojo slibinas Ladonas. Aukso obuolius i\xc5\xa1 \xc5\xa1io sodo pagrob\xc4\x97 ir \xc4\xaf Arg\xc4\x85 parve\xc5\xbe\xc4\x97 Heraklis, kuris u\xc5\xbemu\xc5\xa1\xc4\x97 juos saugojus\xc4\xaf slibin\xc4\x85._NEWLINE_Pana\xc5\xa1aus siu\xc5\xbeeto mit\xc5\xb3, kur aukso obuolys (saul\xc4\x97) kab\xc4\x85s ka\xc5\xbein kokiame dangaus medyje, nuo \xc5\xbemoni\xc5\xb3 j\xc4\xaf saugo koks nors pavydus slibinas, o aukso obuol\xc4\xaf i\xc5\xa1vagi\xc4\x85s teigiamas herojus ir atiduod\xc4\x85s \xc5\xbemon\xc4\x97ms, yra ir kit\xc5\xb3 indoeuropie\xc4\x8di\xc5\xb3 taut\xc5\xb3 mitologijoje._NEWLINE_Aukso obuolys svarbus ir Trojos karo mituose. Dzeusas dav\xc4\x99s Pariui aukso obuol\xc4\xaf su u\xc5\xbera\xc5\xa1u \xe2\x80\x9egra\xc5\xbeiausiajai\xe2\x80\x9c, o \xc5\xa1is atidav\xc4\x97 j\xc4\xaf Afroditei, nes ji buvo pa\xc5\xbead\xc4\x97jusi Pariui gra\xc5\xbeiausi\xc4\x85j\xc4\x85 to meto moter\xc4\xaf (Menelajo \xc5\xbemon\xc4\x85 Elen\xc4\x85)._NEWLINE_Aukso obuoliai minimi ir legendoje apie Atalant\xc4\x85, kur lenktyn\xc4\x97se jos rankos siek\xc4\x99s Hipomenas naudojo aukso obuolius siekdamas atitraukti Atalantos d\xc4\x97mes\xc4\xaf ir taip laim\xc4\x97jo lenktynes.'